הוועדה המשותפת לוועדת הכנסת ולוועדת הכספים לעניין לתקציב הכנסת, כנסת 19, פרוטוקול מספר 2, 2013-07-15 09:30

צחי הנגבי: רבותי, כמו שאתם זוכרים, במפגש הקודם למעשה ביקשנו ממנכ"ל הכנסת להביא לנו הצעה מפורטת בעקבות הנושא שלדעתי הועלה על ידי יושב-ראש ועדת כספים, חבר הכנסת סלומינסקי, בעקבות הדיווח בנושא המוזיאון וכו', אז מנכ"ל הכנסת הביא להחלטתנו את הפירוט המדויק של ההוצאה המתבקשת.

צחי הנגבי: בבקשה.

רונן פלוט: בוקר טוב לכולם.

רונן פלוט: בהמשך לישיבה הקודמת שהיתה, דובר אז ב-50 מיליון ש"ח שהכנסת שילמה ב-2011 להקמת המוזיאון והתקבלה כאן החלטה שאנחנו אמורים לקבל את הכסף הזה בחזרה במשך 4 שנים, זאת אומרת, לחלק פר שנה סכום של כ-12.5 מיליון שקל.

רונן פלוט: מיד בסיום הישיבה גם התבקשנו להביא פרויקטים לשנה הזאת, אם נספיק, ולשנה הבאה.

רונן פלוט: אנחנו לא חיפשנו סתם פרויקטים כדי לבוא ולבזבז את הכסף, כתבנו פה פרויקטים שיש צורך כבר עכשיו, בפגרה שתהיה בעוד כשבועיים, להתחיל ולעשות תכנונים שונים, אחזקת הבניין, יש פה בעיות קשות גם עם תאורה וגם עם הבטונים שנופלים מהבניין שדורש חיזוק מבחינה מהנדסית.

רונן פלוט: את הדברים האלה העלינו בכתב, אני רוצה לעבור על זה סעיף-סעיף.

רונן פלוט: מדובר בשיקום הבטונים שזה 1.2 מיליון; חניון לעובדים, יש בעיה מאוד קשה, לאחר שסידרנו לכל חבר כנסת סוף סוף חניה משלו כדי שלא יחפש כל בוקר חניה ויאחר לישיבות נוצרה בעיה של חניה לעובדים.

רונן פלוט: אני לא מדבר כרגע על מבקרים, אני מדבר על עובדי הכנסת, וגם להם כבר יש צורך ללכת ולחפש חניה במקום אחר.

רונן פלוט: איתרנו פה מקום בתוך הכנסת שיכול לתת לנו פתרון לכ-150 כלי רכב.

רונן פלוט: אני ביקשתי מיד לעשות תכנון ולראות אם אפשר לעשות שם חניה כדי שנוכל להבטיח לעוד 10-15 שנה שתהיה חניה לעובדים שעובדים פה קרוב ויבואו תוך דקה-שתיים לבניין הכנסת.

רונן פלוט: העלות המשוערת שלנו היא כ-1.2 מיליון; אנחנו רוצים לעשות תכנון לשיפוץ האודיטוריום שזה 150,000 שקל, תכנון תאורה במליאת הכנסת כ-100,000 שקל, ותכנון בטרקלין בקומה 4, 400,000 שקל.

רונן פלוט: אתם רואים שכל מה שדיברתי עד עכשיו מדובר בשיפוצים, מדובר באחזקה.

מאיר שטרית: כל מה שאתה אומר לא כתוב בניירות לפנינו.

רונן פלוט: כתוב.

רונן פלוט: יש חניה – בדף הזה תסתכל.

מאיר שטרית: יש לי גם את זה אבל לא כתוב.

<חיים אבידור: לא פירטנו את זה, הוא נתן פירוט ל-650,000.

רונן פלוט: 650,000 אתה רואה?

רונן פלוט: פה כתוב: סעיף 3, 650,000, אני פירטתי אותו עכשיו.

<חיים אבידור: תראה בסעיף 3, יש 650,000.

חמד עמאר: "שונות".

מאיר שטרית: אז כתוב פה: שיקום בטונים 1.2, העובדים 1.2.

<נדב כספי: אז התחלת בסעיף 3.

רונן פלוט: כן.

רונן פלוט: עכשיו דיברתי על 650,000 שקל, ולגבי זה אני ממשיך ומדבר על התכנון: 150,000 שיפוץ האודיטוריום, 100,000 שקל לתאורה במליאה ועוד 400,000 שקל לטרקלין.

רונן פלוט: אני לא מבין.

מאיר שטרית: איפה זה מופיע בתקציב?

מאיר שטרית: אני לא רואה.

רונן פלוט: מאיר, כתוב 650,000 שקל?

<נדב כספי: תכנון העבודה, זה רק התכנון.

<נדב כספי: הכול כתוב ב"עבודות שונות".

מאיר שטרית: אני לא מבין, אני מצטער.

רונן פלוט: תסתכל בסעיף 3, כתוב 650,000 שקל?

מאיר שטרית: נכון.

רונן פלוט: אני פירטתי אותו.

מאיר שטרית: זה התכנון.

רונן פלוט: לא, אני פירטתי מה זה 650,000 ואז לקחתי 400,000, 150,000 ו-100,000, ביחד 650,000.

<נדב כספי: זו עלות התכנון בלבד.

רונן פלוט: אתה רוצה שאני אתן לך את זה כתוב?

רונן פלוט: בבקשה, אותו דבר.

מאיר שטרית: אבל קראתי עכשיו פרויקטים נוספים, איפה הם מופיעים?

<נדב כספי: לא, זה רק התכנון של הפרויקטים.

רונן פלוט: זה תכנון של הפרויקטים.

מאיר שטרית: אוקיי, עכשיו אני מבין מה שאתה אומר.

צחי הנגבי: זה פירוט פנימי שכמו שאתה אומר הוא באמת לא מפורט פה.

רונן פלוט: בשביל זה גם הבאתי דף בנוסף למה שפירטתי, מי שירצה לקבל גם יוכל לקבל את הדף מפורט.

רונן פלוט: אני ממשיך הלאה, כל הקטע של המחשוב.

מאיר שטרית: סעיף 4?

רונן פלוט: כן.

מאיר שטרית: בניירות שלנו סעיף 4.

רונן פלוט: כן.

רונן פלוט: כל הקטע של המחשוב, ציוד פסיבי, מדובר בתקשורת, חוטים בתקרות, לגבי זה יושבים כאן שמוליק ודן עמר שיוכלו לתת לכם פירוט בהמשך.

רונן פלוט: בנק שעות ל-HP, ל-HP יש הרבה מאוד עבודות גם בפגרה הזאת כי אנחנו הולכים בעצם להחליף את כל המסכים בתוך המליאה.

צחי הנגבי: זאת אומרת שהמליאה למעשה תהיה מנוטרלת לכל אורך הפגרה, אם יהיו דיונים דחופים הם לא יהיו במליאה.

רונן פלוט: לא יהיו במליאה.

רונן פלוט: מדובר בפגרה של עכשיו, פגרת הפסח כנ"ל.

רונן פלוט: בפגרה של עכשיו אנחנו מרימים את השטיח ומחליפים את כל החוטים שיש מכיוון שעוברים למערכת חדשה, חדשנית לגמרי, עם החוטים שהיו קודם אי אפשר כבר יותר להשתמש, ובעזרת השם בחודש אפריל, בפסח, אנחנו מחליפים את המסכים ויהיה לכל אחד מסך אחר לגמרי, עושים התאמה של שולחן, הכול יהיה חדש.

רונן פלוט: כדי שלא ננטרל את עבודת הכנסת כבר בכנס החורף אנחנו מחלקים את זה לשניים: פעם אחת, אנחנו עושים את כל התשתית והצנרת, עושים את זה עכשיו, ובפעם השנייה מחליפים את הציוד על השולחנות, בפסח.

רונן פלוט: רכישת ציוד ומחשבים – אנחנו הולכים גם להחליף בחדרים של חברי הכנסת את המחשבים הישנים, יש הרבה כאלה, עוד הרבה מאוד זמן, ועושים החלפה גם של שרתים וגם מדובר במחשבים.

רונן פלוט: סך הכול, סעיף 3 שדיברתי עליו קודם זה 3.5 מיליון, הסעיף השני זה 3.4 מיליון.

רונן פלוט: אני רק רוצה לומר לכם שאנחנו לא מנצלים את כל ה-12.5 מיליון שקל, לא ב-2013 וכמובן גם לא ב-2014.

רונן פלוט: אנחנו ב-2013 עוברים על 8.45 מיליון, וב-2014 על 4.5 מיליון.

רונן פלוט: זה מה שאנחנו מבקשים.

רונן פלוט: אם אני לוקח את שני הסכומים ביחד זה כ-13 מיליון, במקום לבקש סכום של כ-25 מיליון שקל.

רונן פלוט: אנחנו מסתפקים בזה.

רונן פלוט: קיצצנו הרבה מאוד דברים מכאן כי לא ידענו אם הכנסת בסיכומו של דבר תקבל החלטה להחזיר לנו כסף עבור המוזיאון.

רונן פלוט: ברגע שיש לנו את הכסף אנחנו גם רוצים לקבל – דרך אגב, חבר הכנסת מיכאלי דיבר בישיבה האחרונה אם אני לא טועה על הממ"מ, על צורך.

אברהם מיכאלי: כן, הגשתי כבר בקשה ליושב-ראש הוועדה שנקיים דיון עומק אבל עד אז אני שמח שאתם עושים כבר על החשבון, זה טוב.

רונן פלוט: נכון.

רונן פלוט: אנחנו הולכים לתגבר את האגף הזה, אנחנו חושבים שהיום זה הפך להיות לאגף הכי חשוב כי הרבה מאוד חברי כנסת חדשים, גם הוותיקים אבל בעיקר החדשים, משתמשים במידע.

יעקב ליצמן: אני יכול להגיד לך שפותחים את ועדת הכספים עם הממ"מ.

רונן פלוט: ממ"מ, בדיוק, זה דבר מאוד מאוד חשוב אז אנחנו לוקחים.

רונן פלוט: הדבר השני, הבקשה היא 8 משרות כדי להשלים, ואני יכול לומר לכם שמספר שנים לא יהיה צורך בכלום, ברגע שבמקום 23 עובדים יהיו שם כ-31 עובדים לפי דעתי נצא פחות לקבל הצעות בחוץ, נפנה פחות לקבלנים.

רונן פלוט: רוב העבודה, חוץ מהסקרים שאין פה אפשרות לעשות סקרים, תעשה כאן בכנסת ולפי דעתי גם ניתן שירות הרבה יותר טוב לחברי הכנסת כי לכל אחד יש צורך במחקרים, כל אחד רוצה לדעת ולהיות מוכן לישיבות ואני חושב שזה א'-ב' של כל חבר כנסת, גם מתחיל וגם ותיק, שרוצה לדעת בדיוק על הנושא שהוא מדבר עליו מה קורה בכל מקום אחר בעולם.

רונן פלוט: אנחנו מדברים על סדרנים, יש לנו בעיה קשה דווקא עם נשים במליאה.

רונן פלוט: יש 2 או 3?

צחי הנגבי: 2.

רונן פלוט: חייבים עוד לפחות מספר נשים לשם.

רונן פלוט: אנחנו חשבנו לקחת סטודנטיות, אומרת לי מזכירת הכנסת כי לקחת סטודנטית זה מאוד קשה כי דווקא במליאה זה דבר מאוד רגיש.

יעקב ליצמן: בשביל מה צריך במליאה כל כך הרבה?

יעקב ליצמן: להוציא את חברי הכנסת, בזה גברים יותר - - -

צחי הנגבי: רק נשים יכולות להוציא גברים, זה מה שהוא אומר.

יעקב ליצמן: לא, לא.

ירדנה מלר-הורוביץ: נשים רוצות נשים, אבל עובדות כנסת.

אברהם מיכאלי: כל יום יהיו שם דיונים על הטרדות מיניות.

רונן פלוט: זה אומר שסטודנטית שבאה לפה לכמה שעות צריכה להכיר את כולם, לדבר, לגשת בצורה יפה, מכובדת, לא למשוך אלא לבוא ולבקש מאותו חבר כנסת כל דבר שיש לו צורך.

צחי הנגבי: אני יכול להזכיר לסלומינסקי ולעמאר שפעם היו מוציאים אותנו, מושכים אותנו בשערות ראשנו, עכשיו זה כבר לא אפשרי.

רונן פלוט: חברים, כמו שאתם ראיתם ואני כל בוקר – היום קיבלתי הודעת טקסט, אני יכול לגלות, משרת הבריאות, היא אומרת: כשאני מתקרבת לכנסת הלב שלי מתרחב מהגינון שאני רואה פה.

רונן פלוט: אני מדבר אל ראש העיר, ראש העיר יכול להבין, מאיר גם יכול להבין, ראשי ערים יכולים להבין מה זה טיפוח היישוב, טיפוח העיר, זה דבר שהוא מאוד מאוד חשוב.

רונן פלוט: אנחנו הולכים לקצץ בצורה דרסטית, דרסטית, בכל היציאות לקבלנים.

רונן פלוט: אני כמעט ועצרתי את זה.

רונן פלוט: אמרתי: יש פה גננים מצוינים, אנשים ותיקים, בעלי מקצוע, עדיף לקבל עוד 3-4 עובדים, הם מסוגלים לעשות כל דבר.

רונן פלוט: וכפי שראיתם פה בכניסה, גם בתוך הכנסת וגם אחרי החדרים, אנחנו הולכים לטפח את זה כי הפרלמנט של מדינת ישראל צריך להיות כמו פרלמנט בכל מדינה באירופה, מטופח, יפה וזה מה שהולכים לעשות.

רונן פלוט: כמו שאמרתי קודם, הביקורים אצלנו מגיעים כבר ל-160,000-170,000 אנשים בשנה.

רונן פלוט: חברים, ביקור אנשים זה גם טיפול אחרי שהאנשים עוזבים, הם משתמשים בכל השירותים שיש בתוך הבניין ומישהו צריך גם לטפל ולטפח בעניין הזה.

רונן פלוט: אנחנו צריכים עוד אנשים.

רונן פלוט: כפי שראיתם, לא ביקשנו שום דבר שהוא יוצא מן הכלל, דיברנו אך ורק על הדברים של הכנסת, למען הכנסת.

מאיר שטרית: אדוני היושב-ראש, תרשום אותי בעד, אני צריך ללכת לוועדה אחרת.

רונן פלוט: תודה לך.

יעקב ליצמן: יש סיבה שמתקיים הדיון הזה?

צחי הנגבי: כן, הוועדה המשותפת לתקציב הכנסת ביקשה במפגש הקודם יותר מהבהרות, היא ביקשה כיוון שהיא - - -

יעקב ליצמן: אולי הוא מסביר מדי הרבה כבר.

צחי הנגבי: אתה גם יכול לעשות כמנהג מאיר שטרית, להשאיר את הצבעתך וללכת לעיסוקיך.

צחי הנגבי: בבקשה.

רונן פלוט: סך הכול מה שהתבקש כאן זה גם לקבל עובדים, קודם כל אנחנו מבקשים את התוספת הזו, אך ורק לטיפול בתוך הבניין, בתוך המליאה, בכל מה שיש כאן.

רונן פלוט: האנשים האלה, שאנחנו מבקשים משרות נוספות, זה גם על מנת לתת שירות טוב יותר, גם למבקרים, למאות-אלפי מבקרים שמבקרים בכנסת, וגם מבקשים עזרה לחברי הכנסת כדי שיתנו שירות טוב יותר.

רונן פלוט: תודה.

בועז טופורובסקי: אני מנסה להבין, את זה כבר אישרנו, נכון, רונן?

אייל ינון: לא.

בועז טופורובסקי: זה עכשיו בקשה לתוספת אישור?

צחי הנגבי: לא, את זה לא אישרנו.

צחי הנגבי: אנחנו ביקשנו בפעם הקודמת – היית והיית שותף בדיון – שכשיתפנה כסף בהקשר של המוזיאון שיסבירו לנו למה - - -

בועז טופורובסקי: או שנחסוך למדינה, אתה יודע, זו גם אפשרות.

בועז טופורובסקי: אם התקציב הקודם שאישרנו היה תקציב שאפשר לחיות אתו והיה טוב – אני זוכר שדיברנו על הממ"מ אולי, אבל כל שאר הדברים, אתה יודע, אין גבול, אפשר גם לחסוך כסף למדינה.

בועז טופורובסקי: אני נמצא בוועדת כספים שעל כל דיון יש מלחמות, על כל 10 מיליון שקלים יש ריבים והודעות לתקשורת כאילו כל העולם חרב.

רונן פלוט: רק תבדיל בין 10 מיליארד ל-8 מיליון.

בועז טופורובסקי: אני דיברתי על 10 מיליון עכשיו, לא על 10 מיליארד.

רונן פלוט: אני אומר, בוועדת כספים לא מדברים על מיליונים.

בועז טופורובסקי: אני עשיתי מלחמה בשבועות האחרונים על הנושא של הסטודנטים, היה בין 50 ל-70 מיליון, זה היה כל הריב וכל המלחמה.

בועז טופורובסקי: אז אם אפשר לחסוך את הכסף הזה ולהעביר אותו למקומות אחרים זה גם יכול להיות טוב.

בועז טופורובסקי: לא חייבים להוציא כספים, במיוחד היום, אני לא קראתי, אבל גם במיוחד היום כשהבנתי שיש כל ממיני פרסומים על כל מיני הוצאות חריגות שיש.

בועז טופורובסקי: אני לא קראתי את זה אז אני לא רוצה להתייחס לזה אבל לצורך העניין לא יכול להיות שאישרנו תקציב, עכשיו התפנה עוד קצת תקציב אז בואו נביא עוד תקציב.

בועז טופורובסקי: אם התפנה עוד תקציב, נשלח ונעביר אותו לתקציב המדינה, זו גם אפשרות.

בועז טופורובסקי: במיוחד שאת זה אני רואה פעם ראשונה.

בועז טופורובסקי: אני לא יודע, אני לא עובד בוועדה שאני מקבל את החומר כשאני מגיע לישיבה ומבקש להצביע על תוספת של הרבה מאוד מיליונים של שקלים, אני חושב שזה לא רציני.

בועז טופורובסקי: לא רציני עכשיו לקבל את ההחלטה הזו.

אייל ינון: אני אולי אבהיר לחבר הכנסת טופורובסקי את התהליך שהיה.

אייל ינון: בישיבה הקודמת של הוועדה המשותפת, ועדת תקציב הכנסת, הוועדה שאנחנו יושבים בה כאן היום, הציע יושב-ראש ועדת הכספים וחבר הוועדה המשותפת, חבר הכנסת סלומינסקי, שהכנסת תשיב לעצמה את ההוצאה הגדולה מאוד שנכפתה עליה בעצם ברכישה בחזרה של מוזיאון בית פרומין, של מוזיאון הכנסת.

אייל ינון: ואז הוצע פה, נדמה לי על ידי חבר הכנסת סלומינסקי, לפרוס את ההוצאה הזאת למספר שנים וחברי הוועדה שהיו פה, ואני לא זוכר אם אתה גם נכחת פה, הסכימו להצעה הזו בעקבות הצעתו של חבר הכנסת סלומינסקי שהתקבלה על ידי חברי הוועדה.

אייל ינון: הלך מנכ"ל הכנסת לבקשת הועדה ובעצם הגיש הצעה של פרויקטים שהוועדה ביקשה ממנו להכין כדי לאשר את השינוי התקציבי הזה ולכן אנחנו נמצאים פה.

אייל ינון: זה לא משהו שנחת מרגע לרגע אלא זו תוצאה של הישיבה הקודמת של הוועדה והנחיה של הוועדה למנכ"ל הכנסת.

בועז טופורובסקי: אז למה אני רואה את זה פעם ראשונה?

בועז טופורובסקי: אלא אם כן זה נשלח ולא שמתי לב.

יעקב ליצמן: כי הוא ביקש בפעם האחרונה להביא את זה היום.

בועז טופורובסקי: אולי היה אפשר לשלוח את זה אתמול, שלשום?

רונן פלוט: אני התבקשתי להביא פרויקטים לישיבה, לא הבאתי פה פרויקטים על מיליארדים, יש לי פרויקטים על 8 מיליון שקל שרוב הפרויקטים מדברים בקשר לשיפוץ הבית.

אברהם מיכאלי: אני ביקשתי את הממ"מ והוא תקצב את הממ"מ.

בועז טופורובסקי: אני זוכר שביקשת את הממ"מ אבל אתה יודע, אנחנו - - -

צחי הנגבי: בכל מקרה אני חושב שמה שחבר הכנסת טופורובסקי מעיר זה שבקשות מהסוג הזה בעתיד, צריך לתת פרק זמן לחברי הכנסת לבחון את הדברים לפני שהם מגיעים להצבעה.

צחי הנגבי: זו בהחלט בקשה ראויה ואני אדאג לזה בעתיד.

יעקב ליצמן: אני מציע כתוספת של זה שהוא יגיד לשר האוצר שיעשה אותו דבר בוועדת כספים.

בועז טופורובסקי: למה?

בועז טופורובסקי: בוועדת כספים עושים את זה.

יעקב ליצמן: לא, אנחנו מקבלים הבוקר דברים ממשרד האוצר, אז עם כל הכבוד, לא היית אתמול בדיון עד הלילה אבל אני הייתי והיו שינויים בתוך הישיבה, אז למה?

אברהם מיכאלי: וההבדל שם הוא בין מיליונים למיליארדים.

צחי הנגבי: אתה צודק, אנחנו נבקש מיושב-ראש ועדת הכספים להעיר זאת גם לשר האוצר.

יעקב ליצמן: תודה רבה.

צחי הנגבי: רבותי, בואו נתקדם, יש הערות נוספות?

אברהם מיכאלי: הוא מאיים כל יום לפרק את הקואליציה אז מה זה יעזור.

צחי הנגבי: אנחנו פה בדיון א-פוליטי.

צחי הנגבי: יש הערות נוספות לגוף ההצעות של המנכ"ל?

צחי הנגבי: אין, אז אנחנו נצביע.

צחי הנגבי: מי בעד ההצעה כפי שפורטה?

צחי הנגבי: מי נגדה?

צחי הנגבי: בעד – פה אחד

צחי הנגבי: תודה, ההצעה אושרה.